Katonai Emlékpark Pákozd

A pákozdi Katonai Emlékpark (röviden KEMPP) Magyarország egyik nemzeti emlékhelye, mely azzal a céllal jött létre 2010-ben, hogy nemzetünk hadtörténelmének 1848-tól napjainkig terjedő időszakát bemutassa. Az Emlékpark az 1848. szeptember 29-én a Pákozd, Sukoró és Pátka térségében lezajlott pákozdi csata emlékére állított Mészeg-hegyi obeliszk környezetében található 1,6 hektáros területen helyezkedik el. Közúton a 8116-os útból kiágazó 81 307-es úton közelíthető meg. Története Az 1848/49-es szabadságharc első csatájára a Velencei-hegység lankái között, 1848. szeptember 29-én került sor, melynek keretében a Móga János altábornagy vezette, még szinte alakulófélben lévő magyar honvédsereg sikerrel állította meg a jelentős túlerőben lévő ellenséget. A győztes csata emlékére először Pákozd település állított emlékoszlopot a község főutcáján 1874-ben, amit az akkori politikai viszonyok miatt hivatalosan csak 1889-ben adtak át. A Mészeg-hegyen (a környék egyik legmagasabb pontján) 1951. szeptember 29-én került felavatásra a történelmi jelentőségű obeliszk. A vörös márványból készült, 16 méter magas kőoszlop Kiss Kovács Gyula szobrászművész alkotása. Hazánk legmagasabb 1848-as emlékműve környezetében a következő évtizedekben fejlesztések történtek, és népszerű kirándulóhellyé vált. 1978. szeptember 29-én adták át a Pákozd-Sukorói csata emlékkiállítását. Az 1990-es évek közepétől egy civil szervezet, a Honvédség és Társadalom Baráti Kör (HTBK) Székesfehérvári Szervezete felkarolta a pákozdi csata emlékének ápolását, az emlékhely fejlesztését. A munkálatok az obeliszk 1998-as restaurálásával kezdődtek, majd egyre többrétűbbé, nagyszabásúbbá váltak. A Katonai Emlékpark Pákozd a jelenlegi formáját 2010 elejére nyerte el, bár a fejlesztése, látnivalói bővítése azóta is folyamatos. Az ünnepélyes megnyitóra 2010. március 12-én került sor. Az Országgyűlés 2011. november 7-i döntése [forrás?] értelmében a Katonai Emlékpark Pákozd nemzeti emlékhellyé vált, és az ehhez kapcsolódó avatási ünnepségére 2013. január 12-én került sor. Céljai Az Emlékpark legfontosabb feladata a nemzeti hadtörténelem 1848-cal kezdődő időszakának méltó helyen és méltó módon való bemutatása állandó és időszakos kiállítások, valamint helyszíni programok által; a hazafias nevelés és a honvédelem össztársadalmi ügyének népszerűsítése. Az Emlékpark részei A park Az 1,6 hektáros területen számos kiállítási felület, emlékmű és emlékpont található: Dísztér a magyar katonai történelmi zászlókkal XX. századi háborúk emlékpontja: A II. világháború hőseinek és áldozatainak emlékére készített bronzszobor Az I. világháború hőseinek emlékköve II. világháborús lövészárok A Vitézi Rend emlékköve A nyíri honvédek emlékműve Mártírok emlékpontja gróf Batthyány Lajos és a 13 aradi vértanú emlékoszlopával Kilátópont Obeliszk Móga János mellszobra Vilmos huszár lovasszobra 1956-os emlékpont egy T-55-ös harckocsival Egy tankelhárító és egy légvédelmi löveg Székelykapu Békefenntartók emlékműve Bár több mint 500 méterre található a park területétől, de a Katonai Emlékparkhoz tartozik a Don-kanyar Emlékkápolna is. A kiállítások Az Emlékpark állandó kiállításai: Az 1848. szeptember 29-i pákozd-sukorói csata Sorkatonaság története Első világháborús tiszti barakk Magyarok a békefenntartásban MiG–29-es repülőgép-szimulátor (interaktív) Képgaléria Források A Katonai Emlékpark kiadványa (2016) További információk A Katonai Emlékpark Pákozd honlapja A Honvédség és Társadalom Baráti Kör Székesfehérvári Szervezetének honlapja Főhajtás. Katonai Emlékpark, Pákozd; Zrínyi, Bp., 2010 Nemzeti Katonai Emlékpark, Pákozd / National Military Memorial Park, Pákozd; angolra ford. Gáll Zsuzsanna; Kempp, Pákozd, 2012 A nagy háború. 100. Főhajtás a honvédeknek; Kempp, Pákozd, 2014 Katonai Emlékpark – Nemzeti Emlékhely, Pákozd; szerk. Oláh László; Honvédség és Társadalom Baráti Kör Székesfehérvári Szervezete–Katonai Emlékpark N. Kft., Székesfehérvár–Pákozd, 2019 10 éves a Katonai Emlékpark Pákozd – Nemzeti Emlékhely; szerk. Oláh László; Honvédség és Társadalom Baráti Kör Székesfehérvári Szervezete–Katonai Emlékpark N. Kft., Székesfehérvár–Pákozd, 2020